รองนายกรัฐมนตรี ระบุนายกรัฐมนตรีสามารถส่งผู้แทนหรือชี้แจงเป็นลายลักษณ์อักษรต่อศาลปกครองกลาง กรณีถูกฟ้องคดีละเลยการปฏิบัติหน้าที่ตามที่กฎหมายในการควบคุมอันตรายจากการแพร่กระจายของฝุ่นละออง PM2.5 ได้
รองนายกรัฐมนตรี ระบุนายกรัฐมนตรีสามารถส่งผู้แทนหรือชี้แจงเป็นลายลักษณ์อักษรต่อศาลปกครองกลาง กรณีถูกฟ้องคดีละเลยการปฏิบัติหน้าที่ตามที่กฎหมายในการควบคุมอันตรายจากการแพร่กระจายของฝุ่นละออง PM2.5 ได้ เนื่องจากเป็นการฟ้องร้องในตำแหน่งไม่ใช่ตัวบุคคลนายวิษณุ เครืองาม รองนายกรัฐมนตรี กล่าวถึงกรณีศาลปกครองกลาง กำหนดนัดไต่สวนให้คณะกรรมการสิ่งแวดล้อมแห่งชาติ นายกรัฐมนตรี และผู้ว่าราชการกรุงเทพมหานคร ในฐานะผู้ถูกฟ้องคดีละเลยการปฏิบัติหน้าที่ตามที่กฎหมายในการควบคุมอันตรายจากการแพร่กระจายของฝุ่นละออง PM2.5 จากประชาชนและภาคเอกชนได้รับผลกระทบ ในวันที่ 7 กุมภาพันธ์นี้ ว่า ไม่ทราบเรื่อง เพราะสำนักเลขาธิการนายกรัฐมนตรีเป็นเจ้าของเรื่องและดำเนินการปกติ โดยสามารถส่งผู้แทนเข้าชี้แจงแทนได้ หรือส่งคำชี้แจงเป็นลายลักษณ์อักษรได้ เพราะเป็นการฟ้องร้องตำแหน่งไม่ใช่ตัวบุคคลและ ไม่ใช่เรื่องแปลก เพราะที่ผ่านมาหลายรัฐบาลมีการฟ้องร้องตำแหน่งนายกรัฐมนตรี มากกว่า 500 เรื่อง บางเรื่องยังค้างอยู่จนกระทั่งในปัจจุบันรองนายกรัฐมนตรี ยังชี้แจงย้ำมติคณะรัฐมนตรี ถึงแนวทางการปฏิบัติในการเลือกตั้งสมาชิกสภาผู้แทนราษฎร หรือ ส.ส. ของข้าราชการ พนักงาน เจ้าหน้าที่ และลูกจ้างในสังกัดของราชการส่วนกลาง ภูมิภาค และท้องถิ่น ว่า เป็นการร่างมติขึ้นมาใหม่ โดยดูจากมติเก่าๆ ที่ผ่านมา ซึ่งหลักการ คือ ให้ข้าราชการทุกส่วนต้องวางตัวเป็นกลาง ส่วนการแต่งตั้งโยกย้ายแม้รัฐบาลมีอำนาจเต็มไม่ต้องแจ้งขอความเห็นจาก กกต. แต่หากมีการเปลี่ยนแปลงผู้ที่อบรมเกี่ยวกับการช่วยงานการเลือกตั้งถูกโยกย้ายอาจได้รับผลกระทบจึงต้องกำหนดไว้ในแนวปฎิบัติด้วย สำหรับกรณีที่ให้สถานที่ราชการอำนวยความสะดวก สนับสนุนและให้ความร่วมมือกับ กกต.นั้น ไม่รวมถึงการให้ใช้เป็นสถานที่ปราศรัยหาเสียง และหากจะให้ปิดประกาศแผ่นป้ายหาเสียงต้องให้ความเป็นธรรมเท่าเทียมทุกพรรคการเมือง ส่วนทำเนียบรัฐบาล ไม่อนุญาตให้ปิดประกาศป้ายหาเสียง เพราะเป็นสถานที่ราชการที่แตกต่างจากสถานที่อื่น ทั้งยังไม่ใช่สถานที่ที่ประชาชนจะพบเห็นข้อความประชาสัมพันธ์ได้เหมือนสถานที่ทั่วไป